Peter Skaarup (DD), 2023-05-30:
Tak for ordet.
Før folketingsvalget bakkede et flertal i Folketinget op om en kommissionsundersøgelse af Samsamsagen, inklusive både Socialdemokratiet og Venstre.
Men det, man sagde før valget, gælder åbenbart ikke efter et valg.
Det må man jo konstatere, og vi har så efterhånden også set mange eksempler på, at man siger én ting, når man møder vælgerne, og så lidt efter, når valget er overstået, siger man noget andet.
Minksagen, bare som eksempel, er jo klassisk.
Det er ærlig talt ret trist, når man stiller vælgerne noget i udsigt under en valgkamp, men som man så ikke vil leve op til efter et valg
Det kan der kun være plads til forbedring af i fremtiden.
I Danmarksdemokraterne mener vi det samme både før, under og efter et valg, og derfor vil jeg godt understrege, at der er behov for at få sagen om Ahmed Samsam undersøgt.
Det er en afgørende, central sag, der omhandler retssikkerhed og tillid til retssystemet i Danmark uanset den person, det handler om.
Der er efterhånden tegnet et foruroligende billede af, at der kan være begået en række fejl på forskellige niveauer, som har ført til, at en agent sidder fængslet på et falsk grundlag.
Vi ved det ikke, men der er i hvert fald en del ting, der peger i den retning.
Det underminerer tilliden til retssystemet.
Retssikkerheden gælder jo for os alle sammen, gælder alle i det danske samfund, og derfor må det være relevant – og det var sådan set også det, en række partier konkluderede i Folketinget før valget – at danske efterretningstjenesters eventuelle samarbejde med Ahmed Samsam bliver undersøgt.
I Danmarksdemokraterne vil vi gerne understrege, at vi er meget opmærksomme på, at det er en speciel sag, og at der derfor i en kommissionsundersøgelse skal tages hensyn til fortrolighed.
Det gælder i den her sag, det gælder jo også mange andre sager, som omhandler vores efterretningstjenester.
Hele forløbet kan være en vigtig del af den viden, der skal til, og det handler givetvis om vores efterretningstjenester.
Som jeg sagde tidligere under debatten, er der jo også fortilfælde, hvor en regering f.eks. møder en rapport fra Tilsynet med Efterretningstjenesterne, som man mener der er grundlag for at underkaste en kommissionsundersøgelse, og så kan man gøre det i fuld fortrolighed.
Så det er klart, at i en sag som den her må man anerkende, at der ikke kan være fuld offentlighed om alle forhold, som f.eks. har betydning for statens sikkerhed og statens kontakt til andre lande, fremmede magter, stater, som generelt har betydning for efterretningstjenesternes arbejde.
Her kan vi jo ikke undvære et tæt samarbejde med eksempelvis USA.
Vi er i høj grad afhængige af vores allierede og vores samarbejde med andre lande, når det gælder det at beskytte den danske befolkning mod de farer, der lurer ude omkring hjørnerne.
Der er som sagt et grundlæggende behov for at undersøge den her sag, så vi kan få undersøgt, hvilke beslutninger der har ført til et muligt justitsmord.
Et retssamfund som det danske må sikre, at en mand, der sidder i fængsel, kun sidder der, hvis han er skyldig, og ikke, hvis han er uskyldig.
Derfor vil vi støtte det her forslag, og vi håber, at tiden vil arbejde for, at der bliver flertal for det.
Vi ved godt, at der er en flertalsregering og opbakning fra Dansk Folkeparti, som så ikke tager ordet under den her debat.
Men ikke desto mindre behøver man, selv om man er i flertal, tit at lytte til et stort mindretal, og det er der jo i den her sag.
Det er resten af Folketinget, der siger: Der er for alle sikkerhedsgrundes skyld grundlag for, at man laver en undersøgelse.
Derfor er det vores anbefaling, at man gør det.
Jeg vil også afslutningsvis sige, at en række af de personer, der har været tæt inde over centrale ting i vores myndighedsudøvelse i Danmark igennem de seneste år, og som har set på den her sag, jo samstemmende har anbefalet, at man laver en undersøgelse.
Jeg har tidligere nævnt tidligere departementschef Michael Lund, mangeårig departementschef i Justitsministeriet; tidligere departementschef Karsten Dybvad, mangeårig departementschef i Statsministeriet; tidligere efterretningschef i PET Jakob Scharf; tidligere chef i FE oberst Steffen Wied; tidligere forsvarsminister Claus Hjort Frederiksen, og man kunne sådan set blive ved – ja, selv partiet Venstre og Socialdemokratiet før valget mente det.
De mener det ikke længere, desværre.